Šestnásť členských štátov (BG, CY, CZ, DE, EE, EL, ES, FR, HR, IE, IT, LT, LV, PL, SI, SK) uviedlo, že by mali záujem o zintenzívnenie výmen orgánov s inými členskými štátmi najmä v prípadoch detí (14), menej často transplantovaných orgánov (9) alebo v prípadoch nekompatibility krvných skupín podľa systému ABO (8). Niektoré členské štáty poukázali na ťažkosti v súvislosti s inými špecifickými prípadmi, ako sú vysokoimunizovaní pacienti (CY, IT) či naliehavé prípady vyžadujúce rýchlu reakciu (PL). Vo všetkých týchto špecifických prípadoch členské štáty považujú intenzívnejšie výmeny za príležitosť na rozšírenie fondu darcov, čím sa zvýši pravdepodobnosť, že pre pacientov sa nájde kompatibilný darca a dostanú transplantát. Týka sa to najmä malých členských štátov a pacientov s problematickou transplantáciou alebo prípadov, keď neexistuje národný program transplantácie orgánov. U detí to súvisí aj s malým počtom zosnulých detských darcov alebo s nedostatkom odborných znalostí a osobitných transplantačných programov pre deti v prípade niektorých orgánov (čo opäť súvisí s malým počtom prípadov a ťažkosťami pri udržiavaní programu najvyššej kvality) (CZ, HR, SI, SK). Jeden členský štát (DK) uviedol, že prípadné rozšírenie spolupráce by sa pravdepodobne a predovšetkým organizovalo prostredníctvom príslušnej EOVO.

Všetky členské štáty nahlásili výmeny orgánov s inými členskými štátmi a 20 členských štátov nahlásilo účasť na výmene orgánov prostredníctvom európskych organizácií na výmenu orgánov (EOVO), ako sú Scandiatransplant a Eurotransplant, s ktorými uzavreli osobitné dohody. Výmeny orgánov s tretími krajinami oznámilo deväť členských štátov (AT, CY, DK, FR, IE, IT, LT, PL, SE). Jeden členský štát (IT) spomenul aj účasť na medzinárodných programoch párového darcovstva obličiek určených na transplantáciu od žijúcich darcov.

Do veľkej miery Do určitej miery Príležitostne Nikdy Neuplatňuje sa Krv 2 5 4 2 6 Tkanivá a bunky 6 4* 3 – 7 Lieky – 3 8 3 5 Zdravotnícke pomôcky – 2 6 6 5 Iné 1 3 3 5 6 * Je dôležité poznamenať, že v Španielsku je príslušný orgán pre orgány zároveň príslušným orgánom pre tkanivá a bunky a spolupracuje so špecializovaným príslušným orgánom pre asistovanú ľudskú reprodukciu. Tabuľka 1: Existujúce spolupráce medzi príslušnými orgánmi/poverenými subjektmi členských štátov a orgánmi a zainteresovanými stranami v súvisiacich oblastiach expertízy.

Spolupráca s orgánmi/zainteresovanými stranami v oblasti tkanív a buniek je častejšia ako v oblasti krvi. Interakcie s orgánmi/zainteresovanými stranami zo sektora liekov alebo zdravotníckych pomôcok sú skôr príležitostné. Niektoré členské štáty informovali aj o prebiehajúcej spolupráci s rôznymi lekárskymi ústavmi (DE, IT, SI), nemocnicami (LV), so zdravotníckymi agentúrami (EE, SE), s ministerstvami zdravotníctva (DE, IT) a inými subjektmi (BG).

Najčastejšími témami tejto spolupráce sú vigilancia (14), vysledovateľnosť (11) a ochrana darcov (10), ale aj akreditácia transplantačných centier, vývoj a údržba registrov súvisiacich s transplantačnou medicínou alebo darcovstvo a uchovávanie tkanív (PL). Ďalší členský štát (SI) poukázal na tému podpory darcovstva založeného na základných etických zásadách, altruizme a neziskovom prístupe a zdôraznil, že na zabezpečenie transparentnosti je dôležitá spolupráca s inými príslušnými orgánmi.

Sedem členských štátov (EL, ES, FR, IE, IT, LV, SI) vyjadrilo záujem o intenzívnejšiu spoluprácu s orgánmi/so zainteresovanými stranami zo súvisiacich oblastí expertízy, najmä v súvislosti s ťažkými prípadmi transplantácie orgánov (napr. deti), harmonizáciou postupov, ochranou darcov a dobrovoľným bezplatným darcovstvom, ako aj so vzdelávacími programami a s komunikačnými iniciatívami.

d)Severné Írsko

Príslušné orgány Severného Írska nenahlásili žiadne zmeny od roku 2015. Severné Írsko má dohodu s EOVO a zúčastňuje sa na výmenách orgánov s členskými štátmi EÚ, ako aj s tretími krajinami. Severné Írsko uviedlo, že existuje potenciál na zvýšenie darcovstva od žijúcich darcov prostredníctvom systému Spojeného kráľovstva na výmenu obličiek od živých darcov, na ktorom sa zúčastňuje. Záujem je aj o budúcu spoluprácu s Írskom.

Pokiaľ ide o spoluprácu s inými orgánmi a zainteresovanými stranami, Severné Írsko nahlásilo rozsiahlu spoluprácu s orgánmi v sektore tkanív a buniek a v sektore liekov a do istej miery prebieha aj spolupráca s orgánmi v oblasti krvi a zdravotníckych pomôcok. Táto spolupráca sa týka najmä vigilancie, vysledovateľnosti a ochrany darcov.

3.Sledovanie darcov a príjemcov

a)Registre žijúcich darcov

Registre žijúcich darcov existujú vo väčšine členských štátov (22), ale Litva a Švédsko takéto registre nevedú. Od poslednej správy zriadilo register na sledovanie žijúcich darcov Rakúsko a Maďarsko, zatiaľ čo Estónsko momentálne využíva databázu Scandiatransplant. V Nemecku sa pripravuje národný transplantačný register (ktorý zahŕňa mŕtvych aj žijúcich darcov a dopĺňa už existujúci register živých darcov pečene a obličiek na zabezpečenie kvality).

Registre sa v jednotlivých členských štátoch líšia svojimi charakteristikami a organizáciou, ktorá ich spravuje. Hoci sa údaje uchovávajú na úrovni nemocníc, nemocnice ich poskytujú aj národným registrom. V Španielsku môže pred odoslaním údajov do národného registra existovať ešte medzistupeň, keď sa údaje odošlú do regionálneho registra. Národné registre buď spravujú nemocnice/transplantačné centrá (CY, IE, FI, SI), príslušné vnútroštátne orgány (AT, CZ, ES, FR, HU, PL), národné transplantačné organizácie (LV, NL, SK), ministerstvá zdravotníctva (IT, PL) a národné inštitúty (DE), alebo sa využívajú registre spravované EOVO, ako sú Scandiatransplant (DK, EE) a Eurotransplant (BE). Väčšina registrov sa spravuje pomocou IT nástrojov, databáz (CZ, IE, HR, PL, PT) a/alebo tabuliek v programe Excel (BG, CY, CZ, LV). Jeden členský štát uviedol, že používa dokumentáciu v papierovej podobe (SI).

Intervaly sledovania žijúcich darcov sa v jednotlivých členských štátoch líšia. V Rakúsku sa do centra odberu odosielajú automatické pripomienky so žiadosťou o vykonanie ďalšej následnej kontroly daného žijúceho darcu a o zadanie údajov. Dánsko uviedlo, že pri zadávaní informácií o sledovaní dochádza k oneskoreniu. Niektoré členské štáty uviedli, že vedením registra žijúcich darcov sa zlepšilo ich dlhodobé sledovanie (AT, ES, FR) vrátane zavedenia štandardizovaných časov vyšetrení (AT) alebo pravidiel ich psychologického a/alebo psychiatrického sledovania (PT).

Registre väčšiny členských štátov (17) obsahujú údaje o 100 % žijúcich darcov, zatiaľ čo Taliansko uvádza 94 %, Holandsko 67 % a tri ďalšie členské štáty (BE, BG, DE) nemajú k dispozícii žiadny údaj (pozri obrázok 1). Údaje o sledovaní žijúcich darcov sú v plnom rozsahu zaznamenané v registroch deviatich členských štátov (pozri obrázok 2). V siedmich ďalších členských štátoch (DK, ES, IT, NL, PL, PT, SK) sa percentuálny podiel darcov s údajmi o sledovaní zaznamenanými v registri pohybuje od 50 % do 98 %. Šesť členských štátov tieto údaje neposkytlo (AT, BE, BG, DE, FR, HU), ale jeden z nich zdôraznil, že plánuje vypočítať úplnosť údajov o sledovaní v roku 2022 (AT).

b) Registre príjemcov orgánov

Registre príjemcov orgánov vedú všetky členské štáty okrem troch (Belgicko, Rakúsko a Švédsko, pričom Belgicko a Rakúsko majú register na sledovanie žijúcich darcov). Polovica členských štátov mala registre príjemcov orgánov zavedené už pred prijatím smernice. Päť členských štátov [EE, HU, LV (pre pečeň), PT, SI] zriadilo svoje registre príjemcov po roku 2015 a v Nemecku sa pripravuje národný transplantačný register (zahŕňajúci darcov aj príjemcov orgánov). Väčšina registrov príjemcov orgánov je organizovaná podobne ako registre žijúcich darcov.

Registre obsahujú najmä údaje o pacientoch s transplantovanou obličkou (21), pečeňou (18) a inými orgánmi, ako sú napríklad srdce (12), pankreas (11), pľúca (10), črevo (4) a iné (pozri obrázok 3). Dva členské štáty uviedli, že do svojich registrov zahrnuli všetkých príjemcov orgánov (FI, FR).